เงินบาทเปิด 30.95/31.00 บาท
เงินบาทเปิด 30.95/31.00 แนวโน้มอ่อนค่า เหตุ นักลงทุนกังวลหลายปัญหาในยุโรป
8 พ.ค. 2555

เงินบาทเปิด 30.95/31.00 แนวโน้มอ่อนค่า เหตุ นักลงทุนกังวลหลายปัญหาในยุโรป
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 30.95/31.00 บาท/ดอลลาร์ อ่อนค่าลงจากช่วงเย็นวันศุกร์ที่ปิดตลาดที่ระดับ 30.94/96 บาท/ดอลลาร์ 
เงินบาทวันนี้อ่อนค่าลงตามทิศทางของเงินยูโรที่ร่วงลงเมื่อเทียบกับเงินสกุลหลักอื่นๆ จากสาเหตุของข่าวที่ออกมาจากฝั่งยุโรปในช่วงนี้ เช่น ผลการเลือกตั้งประธานาธิบดีคนใหม่ของฝรั่งเศสที่นายฟรองซัวร์ ออลลองด์ ได้รับชัยชนะในการเลือกตั้ง ขณะที่การเลือกตั้งของกรีซเองนั้น พรรค New Democracy ซึ่งเป็นพรรคอนุรักษ์นิยมได้รับชัยชนะในการเลือกตั้ง ซึ่งข่าวดังกล่าวทำให้นักลงทุนวิตกกังวลเกี่ยวกับทิศทางในการใช้มาตรการรัดเข็มขัดของยุโรป
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 79.98/80.02 เยน/ดอลลาร์ ส่วนเงินยูโรอยู่ที่ระดับ 1.3033/3037 ดอลลาร์/ยูโร
นักบริหารเงิน คาดว่า เงินบาทวันนี้ยังมีทิศทางอ่อนค่าต่อ มองกรอบไว้ที่ 30.95-31.05 บาท/ดอลลาร์